## Zakon o izmjeni i dopunama Zakona o trgovini

### NN 109/2001 (11.12.2001.), Zakon o izmjeni i dopunama Zakona o trgovini

# HRVATSKI SABOR

1795

Na teme­lju članka 88. Ustava Republike Hrvatske, donosim

## ODLUKU

### O PROGLAŠENJU ZAKONA O IZMJENI I DOPUNAMA ZAKONA O TRGOVINI

Proglašavam Zakon o izmjeni i dopunama Zakona o trgovini, koji je donio
Hrvatski sabor na sjednici 30. studenoga 2001.

Broj: 01-081-01-3774/2
Zagreb, 6.  prosinca 2001.

Predsjednik
Republike Hrvatske
**Stjepan Mesić,** v. r.

## ZAKON

### O IZMJENI I DOPUNAMA ZAKONA O TRGOVINI

Članak 1.

U Zakonu o trgovini (»Narodne novine«, br. 11/96., 75/99., 76/99. i
62/01.) u članku 8. podstavak 3. mije­nja se i glasi:

»– fizičke osobe, koje se bave po­ljoprivrednom proizvod­njom, kad svoje
po­ljoprivredne proizvode prodaju na tržištu.«

Članak 2.

Iza  članka 14. dodaje se članak
14.a koji glasi:

»Članak 14.a

Pravne i fizičke osobe koje nisu re­gistrirane, odnosno nemaju, u skladu
sa zakonom i drugim propisom, odobre­nje za obav­lja­nje djelatnosti trgovine,
kao ni prodaju proizvoda, koji se prema posebnim propisima ne mogu prodavati na
otvorenim prostorima (tržnice na malo, tržnice na veliko, prigodne prodaje,
sajmovi, izložbe, priredbe i sl.), ne mogu obav­ljati trgovinu na tim
prostorima.

Fizičke osobe koje se bave po­ljoprivrednom proizvod­njom mogu vlastite
po­ljoprivredne proizvode slobodno prodavati na prostorima iz stavka 1. ovoga članka
u skladu s posebnim propisima.

Nadležni će inspektor pravnim i fizičkim
osobama iz stavka 1. ovoga članka zabraniti prodaju na tom prostoru i o tome
obavijestiti pravnu ili fizičku osobu koja uprav­lja otvorenim prostorom.«

Članak 3.

Iza članka 69. dodaje se članak 69.a koji glasi:

»Članak 69.a

Novčanom kaznom od 50.000,00 do 150.000,00 kuna kaznit će se za prekršaj
fizička ili pravna osoba, ako prodaje robu na otvorenom prostoru, a nije re­gistrirana,
odnosno nema odobre­nje za obav­lja­nje djelatnosti trgovine, kao ni za prodaju
proizvoda koji se prema posebnim propisima ne mogu prodavati na otvorenim
prostorima (članak 14.a stavak 1.).

Novčanom kaznom od 20.000,00 do 500.000,00 kuna kaznit će se za prekršaj
pravna ili fizička osoba koja uprav­lja otvorenim prostorom ako dopusti prodaju
robe na otvorenom prostoru nakon obavijesti nadležnog inspektora (članak 14.a
stavak 3.).

Novčanom kaznom od 1.000,00 do 50.000,00 kuna za prekršaj iz stavka 1. i
2. ovoga članka kaznit će se i odgovorna osoba u pravnoj osobi.

Za prekršaj iz stavka 1. ovoga članka uz novčanu kaznu izreći će se i
mjera oduzima­nja imovinske koristi ostvarene prekršajem.«

Članak 4.

Do donoše­nja posebnih propisa članka 14.a stavka 2. ovoga Zakona fizičke
osobe koje se bave po­ljoprivrednom proizvod­njom mogu vlastite proizvode
prodavati na teme­lju uvjere­nja ureda državne uprave u jedinici područne (re­gionalne)
samouprave, odnosno upravnog tijela Grada Zagreba nadležnog za poslove
gospodarstva.

Članak 5.

Stupa­njem na snagu ovoga Zakona prestaje važiti Uredba o mjerama sprečava­nja
nedopuštene prodaje roba na tržnicama i drugim otvorenim prostorima (»Narodne
novine«, br. 69/01. i 84/01.).

Članak 6.

Ovaj Zakon stupa na snagu danom objave u »Narodnim novinama«.

Klasa: 330-01/01-01/03
Zagreb, 30. studenoga 2001.

HRVATSKI SABOR

Predsjednik
Hrvatskoga sabora
**Zlatko Tomčić,** v. r.

Zakon, NN 109/2001-1795